**Vinovat!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-am în gură nici-un dinte,

Dar mă-nghesui la plăcinte!

Că-s făcute poale-n brâu,

Iar la gură nu am frâu!

Și de-ar fi numai atât…

Dar o leică am în gât!

Că răstorn paharele,

Precum basculantele!

Spuneți voi de am vreo vină

Că mi-e viaț-așa de plină?!

Cum pot fi eu vinovat

Că mi-e gâtul tot uscat?!

Că de-ar fi păcatele

La fel ca plăcintele

Aș trăi precum un crai

Și m-aș duce drept în rai!

Lumea-i rea și mă acuză

Că mi-e gura tot o spuză,

Dar vă spun pe aia dreaptă…

Cum să lași plăcinta coaptă?!

La paharul cel de vin

Pot să stau să mă închin?!

Mă închin și fac plocoane

Doar la sfintele icoane.

Vă spun drept, sunt vinovat

Că mai am câte-un păcat,

Dar de vină-i plăcintuța

Lângă care stă sticluța!